Document ID: 32013R0298

NEUVOSTON ASETUS (EU) N:o 298/2013,
annettu 27 päivänä maaliskuuta 2013,
tietyistä Zimbabwea koskevista rajoittavista toimenpiteistä annetun asetuksen (EY) N:o 314/2004 muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
sekä katsoo seuraavaa:
(1)
Neuvoston asetuksella (EY) N:o 314/2004 (1) pannaan täytäntöön useita päätöksessä 2011/101/YUTP (2) säädettyjä rajoittavia toimenpiteitä, mukaan lukien tiettyjen luonnollisten henkilöiden tai oikeushenkilöiden, yhteisöjen tai elinten varojen ja taloudellisten resurssien jäädyttäminen.
(2)
Neuvosto totesi 23 päivänä heinäkuuta 2012 ja 18 päivänä helmikuuta 2013, että Zimbabwessa järjestettävä rauhanomainen ja uskottava perustuslakia koskeva kansanäänestys edustaisi demokraattisten vaalien valmistelun osalta merkittävää virstanpylvästä, jonka perusteella voitaisiin keskeyttää valtaosa kaikista EU:n henkilöihin ja yhteisöihin kohdistamista rajoittavista toimenpiteistä.
(3)
Zimbabwen perustuslakia koskeneen 16. maaliskuuta 2013 järjestetyn kansanäänestyksen tulosten perusteella neuvosto on päättänyt keskeyttää matkustuskiellon ja varojen jäädyttämisen soveltamisen niiden henkilöiden ja yhteisöjen enemmistön osalta, jotka luetellaan päätöksen 2011/101/YUTP liitteessä I. Neuvoston olisi tarkasteltava tätä keskeyttämistä kolmen kuukauden välein uudelleen ottaen huomioon tilanne paikan päällä.
(4)
Osa näistä toimenpiteistä kuuluu Euroopan unionin toiminnasta tehdyn sopimuksen soveltamisalaan, minkä vuoksi niiden täytäntöön panemiseksi tarvitaan unionin tason sääntelyä erityisesti sen varmistamiseksi, että talouden toimijat soveltavat niitä yhdenmukaisesti kaikissa jäsenvaltioissa.
(5)
Sen vuoksi asetusta (EY) N:o 314/2004 olisi muutettava.
(6)
Tässä asetuksessa säädettyjen toimenpiteiden tehokkuuden varmistamiseksi tämän asetuksen on tultava voimaan sitä päivää seuraavana päivänä, jona se julkaistaan,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 314/2004 6 artiklan soveltaminen keskeytetään 20 päivään helmikuuta 2014 asti siltä osin kuin se koskee tämän asetuksen liitteessä lueteltuja henkilöitä ja yhteisöjä. Keskeyttämistä tarkastellaan uudelleen kolmen kuukauden välein.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä maaliskuuta 2013.

Labels: 10
18
5